CELEX: 32016R0908
Language: ro
Date: 2016-02-26 00:00:00
Title: Regulamentul delegat (UE) 2016/908 al Comisiei din 26 februarie 2016 de completare a Regulamentului (UE) nr. 596/2014 al Parlamentului European și al Consiliului prin stabilirea de standarde tehnice de reglementare în ceea ce privește criteriile, procedura și cerințele pentru stabilirea unei practici de piață acceptate, precum și cerințele pentru menținerea sa, încetarea sa sau modificarea condițiilor privind acceptarea sa (Text cu relevanță pentru SEE)

10.6.2016   
            
            
               RO
            
            
               Jurnalul Oficial al Uniunii Europene
            
            
               L 153/3
            
         REGULAMENTUL DELEGAT (UE) 2016/908 AL COMISIEI
   din 26 februarie 2016
   de completare a Regulamentului (UE) nr. 596/2014 al Parlamentului European și al Consiliului prin stabilirea de standarde tehnice de reglementare în ceea ce privește criteriile, procedura și cerințele pentru stabilirea unei practici de piață acceptate, precum și cerințele pentru menținerea sa, încetarea sa sau modificarea condițiilor privind acceptarea sa
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 596/2014 al Parlamentului European și al Consiliului din 16 aprilie 2014 privind abuzul de piață (regulamentul privind abuzul de piață) și de abrogare a Directivei 2003/6/CE a Parlamentului European și a Consiliului și a Directivelor 2003/124/CE, 2003/125/CE și 2004/72/CE ale Comisiei (1), în special articolul 13 alineatul (7) al treilea paragraf,
   întrucât:
   
               (1)
            
            
               Precizarea unor criterii, proceduri și cerințe comune ar trebui să contribuie la dezvoltarea unor mecanisme uniforme în domeniul practicilor de piață acceptate (PPA), să amelioreze claritatea regimului juridic în temeiul căruia sunt permise aceste practici și să promoveze un comportament echitabil și eficient în rândul participanților la piață. Ar trebui, de asemenea, să fie consolidate astfel funcționarea ordonată a pieței și integritatea acesteia.
            
         
               (2)
            
            
               Pentru a se asigura că PPA nu subminează inovarea și evoluția dinamică și continuă a piețelor financiare, autoritățile competente nu ar trebui să considere în mod automat inacceptabile tendințele noi sau emergente de pe piață care ar putea conduce la apariția unor practici de piață inovatoare. Autoritățile competente ar trebui, dimpotrivă, să evalueze dacă respectivele practici de piață îndeplinesc criteriile prevăzute în prezentul regulament și în Regulamentul (UE) nr. 596/2014.
            
         
               (3)
            
            
               PPA ar trebui utilizate într-o manieră care să asigure integritatea pieței și protecția investitorilor, fără a da naștere la riscuri pentru alți participanți la piață și alte piețe afiliate. Prin urmare, ar trebui acordată atenția cuvenită transparenței și condițiilor care reglementează practicile de piață propuse pentru a fi desemnate drept PPA. La evaluarea nivelului de transparență, atât față de publicul larg, cât și față de autoritățile competente, al practicilor de piață propuse drept PPA, autoritățile competente ar trebui să țină cont de diversele stadii ale utilizării potențialelor PPA. Prin urmare, este de asemenea oportun să se prevadă cerințe specifice în materie de transparență pentru aceste stadii, și anume înainte de utilizarea unei PPA de către participanții la piață, în cursul utilizării și în momentul în care participanții la piață încetează să utilizeze o PPA.
            
         
               (4)
            
            
               Practicile de piață în privința cărora autoritățile competente pot stabili că reprezintă PPA pot fi diferite din punctul de vedere al tipului și al naturii. Atunci când stabilește o practică de piață drept PPA, o autoritate competentă ar trebui să evalueze frecvența cu care toate persoanele care o vor utiliza au obligația de a publica informații, pentru a se asigura că aceasta este adaptată și adecvată la practica de piață în cauză. Frecvența publicării informațiilor ar trebui să asigure un echilibru între nevoia informării publicului și a furnizării de informații autorității competente în vederea monitorizării permanente, pe de o parte, și sarcina administrativă aferentă publicării periodice a informațiilor de către cei care utilizează PPA, pe de altă parte. În plus, la evaluarea unei practici de piață care poate fi utilizată în afara unui loc de tranzacționare, autoritățile competente ar trebui să analizeze dacă este îndeplinită cerința unui nivel substanțial de transparență față de piață.
            
         
               (5)
            
            
               Autoritățile competente care au acceptat o practică de piață ar trebui să se asigure că aceasta este monitorizată în mod adecvat, cu grija și atenția cuvenite. Prin urmare, persoanele care utilizează practica de piață ar trebui să aibă obligația de a ține în suficientă măsură evidența tuturor tranzacțiilor efectuate și a ordinelor emise, astfel încât să permită autorităților competente să își îndeplinească funcțiile de supraveghere și să aplice măsurile de asigurare a respectării normelor prevăzute în Regulamentul (UE) nr. 596/2014. Este, de asemenea, extrem de important să se poată face diferența între activitatea de utilizare a unei practici de piață și celelalte activități de tranzacționare pe care le desfășoară persoanele în cauză în nume propriu sau în numele clienților. Acest lucru se poate realiza prin existența unor conturi separate.
            
         
               (6)
            
            
               Statutul entității care utilizează o practică de piață acceptată este un element căruia trebuie să i se acorde o atenție deosebită, în special atunci când entitatea în cauză acționează în numele sau în contul altei persoane care este beneficiarul direct al practicii de piață. Autoritățile competente ar trebui să evalueze dacă statutul de persoană care face obiectul unei supravegheri este relevant pentru acceptarea practicii de piață care face obiectul analizei.
            
         
               (7)
            
            
               La evaluarea impactului asupra lichidității și a eficienței pieței pe care îl au practicile de piață propuse pentru a fi desemnate drept PPA, autoritățile competente ar trebui să țină cont de obiectivul practicilor de piață, de exemplu dacă, într-o anumită împrejurare, obiectivul unei practici de piață este promovarea tranzacționării regulate a instrumentelor financiare nelichide, evitarea cazurilor de forțare a mâinii (abusive squeeze), furnizarea de cotații atunci când există riscul ca o tranzacție să nu aibă contrapartide sau facilitarea operațiunilor ordonate în cazurile în care un participant are o poziție dominantă. Astfel de obiective ar putea viza și minimizarea fluctuațiilor prețurilor cauzate de marje excesive și de o ofertă sau o cerere limitată pentru un instrument financiar, fără a compromite o tendință de pe piață, asigurarea transparenței prețurilor sau facilitarea evaluării echitabile a prețurilor pe piețe unde majoritatea tranzacțiilor sunt efectuate în afara unui loc de tranzacționare.
            
         
               (8)
            
            
               Prezentul regulament se bazează pe proiectele de standarde tehnice de reglementare transmise Comisiei de Autoritatea Europeană pentru Valori Mobiliare și Piețe (ESMA).
            
         
               (9)
            
            
               Autoritatea Europeană pentru Valori Mobiliare și Piețe a efectuat consultări publice deschise cu privire la proiectele de standarde tehnice de reglementare pe care se bazează prezentul regulament, a analizat costurile și beneficiile potențiale aferente și a solicitat avizul Grupului părților interesate din domeniul valorilor mobiliare, instituit în conformitate cu articolul 37 din Regulamentul (UE) nr. 1095/2010 al Parlamentului European și al Consiliului (2).
            
         
               (10)
            
            
               Pentru a asigura buna funcționare a piețelor financiare, este necesar ca prezentul regulament să intre în vigoare în regim de urgență și ca dispozițiile sale să se aplice de la aceeași dată ca cele ale Regulamentului (UE) nr. 596/2014,
            
         ADOPTĂ PREZENTUL REGULAMENT:
   CAPITOLUL I
   
      DISPOZIȚII GENERALE
   
   Articolul 1
   Definiții
   În sensul prezentului regulament, „persoane care fac obiectul unei supravegheri” înseamnă oricare dintre următoarele entități:
   
               (a)
            
            
               firmele de investiții autorizate în temeiul Directivei 2014/65/UE a Parlamentului European și a Consiliului (3);
            
         
               (b)
            
            
               instituțiile de credit autorizate în temeiul Directivei 2013/36/UE a Parlamentului European și a Consiliului (4);
            
         
               (c)
            
            
               contrapărțile financiare, astfel cum sunt definite la articolul 2 punctul 8 din Regulamentul (UE) nr. 648/2012 al Parlamentului European și al Consiliului (5);
            
         
               (d)
            
            
               orice persoană supusă autorizării, unor cerințe organizaționale și supravegherii de către o „autoritate financiară competentă” sau o „autoritate națională de reglementare”, astfel cum sunt definite acestea în Regulamentul (UE) nr. 1227/2011 al Parlamentului European și al Consiliului (6);
            
         
               (e)
            
            
               orice persoană supusă autorizării, unor cerințe organizaționale și supravegherii de către autorități competente, autorități de reglementare sau agenții responsabile cu piețele de mărfuri la vedere sau cu piețele instrumentelor derivate pe mărfuri;
            
         
               (f)
            
            
               operatorii care au obligații de conformare în temeiul Directivei 2003/87/CE a Parlamentului European și a Consiliului de stabilire a unui sistem de comercializare a cotelor de emisie de gaze cu efect de seră (7).
            
         CAPITOLUL II
   
      PRACTICI DE PIAȚĂ ACCEPTATE
   
   
      SECȚIUNEA 1
   
   
      
         Stabilirea unei practici de piață acceptate
      
   
   Articolul 2
   Cerințe generale
   (1)   Înainte de a stabili o practică de piață drept practică de piață acceptată (PPA), autoritățile competente:
   
               (a)
            
            
               evaluează practica de piață prin raportare la fiecare dintre criteriile prevăzute la articolul 13 alineatul (2) din Regulamentul (UE) nr. 596/2014 și detaliate în secțiunea 2 din prezentul capitol;
            
         
               (b)
            
            
               desfășoară consultări privind oportunitatea stabilirii unei practici de piață drept PPA, după caz, cu organismele relevante, printre care trebuie să ne numere cel puțin reprezentanți ai emitenților, firmelor de investiții, instituțiilor de credit, investitorilor, participanților la piața certificatelor de emisii, operatorilor de pe piață care gestionează un sistem multilateral de tranzacționare (MTF) sau un sistem organizat de tranzacționare (OTF), operatorilor unei piețe reglementate și ai altor autorități.
            
         (2)   Autoritățile competente care intenționează să stabilească o practică de piață drept PPA notifică intenția respectivă ESMA și celorlalte autorități competente, în conformitate cu procedura prevăzută în secțiunea 3 și utilizând modelul prevăzut în anexă.
   (3)   Atunci când stabilesc o practică de piață drept PPA în conformitate cu articolul 13 din Regulamentul (UE) nr. 596/2014 și cu prezentul regulament, autoritățile competente publică pe site-ul lor web decizia prin care se stabilește practica de piață drept PPA, însoțită de o descriere a PPA în cauză, în conformitate cu modelul prevăzut în anexă, incluzând informațiile următoare:
   
               (a)
            
            
               o descriere a tipurilor de persoane care pot utiliza PPA;
            
         
               (b)
            
            
               o descriere a tipurilor de persoane sau a grupurilor de persoane care pot beneficia de pe urma utilizării PPA, fie prin utilizarea directă a acesteia, fie prin numirea unei alte persoane care să utilizeze PPA („beneficiarul”);
            
         
               (c)
            
            
               o descriere a tipului de instrument financiar cu care are legătură PPA;
            
         
               (d)
            
            
               precizarea dacă PPA poate fi utilizată într-o perioadă delimitată și o descriere a situațiilor sau a condițiilor care conduc la întreruperea temporară, la suspendarea sau la încetarea practicii.
            
         Persoanele menționate la litera (a) din primul paragraf sunt responsabile pentru orice decizie de tranzacționare, inclusiv pentru transmiterea unui ordin, anularea sau modificarea unui ordin și încheierea unei tranzacții, precum și pentru executarea tranzacționării aferente PPA.
   
      SECȚIUNEA 2
   
   
      
         Precizarea criteriilor de care trebuie ținut cont la stabilirea practicilor de piață acceptate
      
   
   Articolul 3
   Transparența
   (1)   Atunci când determină dacă se poate stabili o practică de piață drept PPA și dacă aceasta îndeplinește criteriul prevăzut la articolul 13 alineatul (2) litera (a) din Regulamentul (UE) nr. 596/2014, autoritățile competente examinează dacă practica de piață asigură publicarea următoarelor informații:
   
               (a)
            
            
               înainte ca practica de piață să fie utilizată ca PPA:
               
                           (i)
                        
                        
                           identitatea beneficiarilor și a persoanelor care o vor utiliza, cu indicarea persoanei responsabile de îndeplinirea cerințelor de transparență prevăzute la literele (b) și (c) din prezentul paragraf;
                        
                     
                           (ii)
                        
                        
                           identificarea instrumentelor financiare în legătură cu care se va aplica PPA;
                        
                     
                           (iii)
                        
                        
                           perioada în care va fi utilizată PPA și situațiile sau condițiile care conduc la întreruperea temporară, la suspendarea sau la încetarea utilizării;
                        
                     
                           (iv)
                        
                        
                           identificarea locurilor de tranzacționare în care va fi aplicată PPA și, dacă este cazul, indicarea posibilității ca tranzacțiile să fie executate în afara unui loc de tranzacționare;
                        
                     
                           (v)
                        
                        
                           menționarea sumelor maxime în numerar și a numărului de instrumente financiare alocate utilizării PPA, dacă este cazul;
                        
                     
         
               (b)
            
            
               odată ce practica de piață este utilizată ca PPA:
               
                           (i)
                        
                        
                           detalii periodice privind activitatea de tranzacționare aferentă utilizării PPA, cum ar fi numărul de tranzacții executate, volumurile tranzacționate, dimensiunea medie a tranzacțiilor, marjele medii cotate și prețurile tranzacțiilor executate;
                        
                     
                           (ii)
                        
                        
                           orice modificare a unor informații publicate anterior referitoare la PPA, inclusiv modificări referitoare la resursele disponibile sub formă de numerar și instrumente financiare, modificarea identității persoanelor care utilizează PPA și orice modificare a alocării numerarului sau a instrumentelor financiare în conturile beneficiarului și ale persoanelor care utilizează PPA;
                        
                     
         
               (c)
            
            
               atunci când practica de piață încetează să mai fie utilizată ca PPA la inițiativa persoanei care a utilizat-o, a beneficiarului sau a ambelor aceste persoane:
               
                           (i)
                        
                        
                           faptul că utilizarea PPA a încetat;
                        
                     
                           (ii)
                        
                        
                           o descriere a modului în care a fost utilizată PPA;
                        
                     
                           (iii)
                        
                        
                           motivele sau cauzele pentru încetarea utilizării PPA.
                        
                     
         În sensul literei (b) punctul (i), dacă într-o sesiune de tranzacționare sunt efectuate mai multe tranzacții, pot fi acceptabile cifrele zilnice agregate referitoare la categoriile adecvate de informații.
   (2)   Atunci când determină dacă se poate stabili o practică de piață drept PPA și dacă aceasta îndeplinește criteriul prevăzut la articolul 13 alineatul (2) litera (a) din Regulamentul (UE) nr. 596/2014, autoritățile competente examinează dacă în cadrul practicii de piață respective le sunt comunicate următoarele informații:
   
               (a)
            
            
               înainte ca o practică de piață să fie utilizată ca PPA, înțelegerile sau contractele dintre beneficiarii identificați și persoanele care vor utiliza practica de piață după ce aceasta va fi stabilită drept PPA, dacă astfel de înțelegeri sau contracte sunt necesare pentru utilizarea practicii;
            
         
               (b)
            
            
               odată ce practica de piață este utilizată ca PPA, transmiterea de raportări periodice către autoritatea competentă, în care se furnizează detalii privind tranzacțiile executate și privind operațiunile aferente oricăror înțelegeri sau contracte dintre beneficiar și persoanele care utilizează PPA.
            
         Articolul 4
   Elemente de siguranță în ceea ce privește funcționarea legilor pieței și interacțiunea dintre cerere și ofertă
   (1)   Atunci când determină dacă o practică de piață în privința care s-a propus să fie stabilită drept PPA îndeplinește criteriul prevăzut la articolul 13 alineatul (2) litera (b) din Regulamentul (UE) nr. 596/2014, autoritățile competente examinează dacă practica de piață limitează oportunitățile altor participanți la piață de a reacționa la tranzacții. Autoritățile competente țin cont și de cel puțin următoarele criterii referitoare la tipurile de persoane care vor utiliza o practică de piață după ce aceasta este stabilită drept PPA:
   
               (a)
            
            
               dacă este vorba de persoane care fac obiectul unei supravegheri;
            
         
               (b)
            
            
               dacă sunt membri ai unui loc de tranzacționare pe care va fi utilizată PPA;
            
         
               (c)
            
            
               dacă păstrează evidența ordinelor și a tranzacțiilor referitoare la practicile de piață utilizate, într-un mod care să permită ca acestea să fie deosebite cu ușurință de alte activități de tranzacționare, inclusiv prin existența unor conturi separate pentru utilizarea PPA, în special pentru a demonstra că ordinele în cauză sunt introduse separat și individual, fără a fi agregate ordinele provenite de la mai mulți clienți;
            
         
               (d)
            
            
               dacă au instituit proceduri interne specifice care să permită:
               
                           (i)
                        
                        
                           identificarea imediată a activităților referitoare la practica de piață;
                        
                     
                           (ii)
                        
                        
                           punerea imediată la dispoziția autorității competente, la cerere, a evidențelor referitoare la ordine și tranzacții;
                        
                     
         
               (e)
            
            
               dacă dispun de resursele de asigurare a conformității și de audit necesare pentru a putea, în orice moment, monitoriza și asigura conformitatea cu condițiile stabilite pentru PPA;
            
         
               (f)
            
            
               dacă păstrează evidențele menționate la litera (c) pentru o perioadă de cel puțin cinci ani.
            
         (2)   Autoritățile competente evaluează măsura în care practica de piață include o listă ex ante de condiții de tranzacționare pentru utilizarea sa ca PPA, inclusiv plafoane privind prețurile, volumele și pozițiile.
   (3)   Autoritățile competente evaluează măsura în care practica de piață și înțelegerea sau contractul aferent utilizării sale:
   
               (a)
            
            
               permit persoanei care utilizează PPA să acționeze independent de beneficiar, fără a fi supusă instrucțiunilor, informațiilor sau influenței acestuia în ceea ce privește modalitatea în care este efectuată tranzacția;
            
         
               (b)
            
            
               permite evitarea conflictelor de interese dintre beneficiar și clienții persoanei care utilizează PPA.
            
         Articolul 5
   Impactul asupra lichidității și eficienței pieței
   Atunci când determină dacă o practică de piață în privința căreia s-a propus să fie stabilită drept PPA îndeplinește criteriul prevăzut la articolul 13 alineatul (2) litera (c) din Regulamentul (UE) nr. 596/2014, autoritățile competente evaluează impactul pe care îl care practica de piață cel puțin asupra următoarelor elemente:
   
               (a)
            
            
               volumul tranzacționat;
            
         
               (b)
            
            
               numărul de ordine din carnetul de ordine (profunzimea ordinelor);
            
         
               (c)
            
            
               viteza executării tranzacțiilor;
            
         
               (d)
            
            
               media ponderată în funcție de volum a unei sesiuni unice, prețul de închidere zilnic;
            
         
               (e)
            
            
               marja dintre prețurile de cumpărare și cele de vânzare, fluctuația prețurilor și volatilitatea;
            
         
               (f)
            
            
               periodicitatea cotațiilor și a tranzacțiilor.
            
         Articolul 6
   Impactul asupra funcționării adecvate a pieței
   (1)   Atunci când determină dacă o practică de piață care s-a propus să fie stabilită drept PPA îndeplinește criteriul prevăzut la articolul 13 alineatul (2) litera (d) din Regulamentul (UE) nr. 596/2014, autoritățile competente analizează următoarele elemente:
   
               (a)
            
            
               posibilitatea ca practica de piață să afecteze procesele de formare a prețurilor dintr-un loc de tranzacționare;
            
         
               (b)
            
            
               măsura în care practica de piață ar putea facilita evaluarea prețurilor și a ordinelor introduse în carnetul de ordine, precum și dacă tranzacțiile care urmează să fie efectuate sau ordinele care urmează să fie introduse pentru utilizarea practicii ca PPA nu contravin normelor de tranzacționare ale locului de tranzacționare corespunzător;
            
         
               (c)
            
            
               modalitățile prin care informațiile menționate la articolul 3 sunt făcute publice, inclusiv atunci când acestea sunt publicate pe site-ul web al platformei de tranzacționare relevante și, dacă este cazul, atunci când sunt publicate simultan pe site-urile web ale beneficiarilor;
            
         
               (d)
            
            
               măsura în care practica de piață prevede o listă ex ante de situații sau condiții în care utilizarea sa ca PPA este suspendată sau limitată temporar, printre altele anumite perioade sau faze de tranzacționare, cum ar fi fazele de licitare, preluările, ofertele publice inițiale, majorările de capital și ofertele secundare.
            
         În sensul primului paragraf, litera (b), este luată în considerație și o practică de piață în care tranzacțiile și ordinele sunt monitorizate în timp real de operatorul pieței sau de firma de investiții ori operatorii de piață care operează un MTF sau un OTF.
   (2)   Autoritățile competente evaluează măsura în care o practică de piață permite:
   
               (a)
            
            
               transmiterea și executarea ordinelor referitoare la utilizarea sa în cursul fazelor de deschidere sau de închidere ale licitațiilor dintr-o sesiune de tranzacționare;
            
         
               (b)
            
            
               introducerea sau efectuarea ordinelor sau a tranzacțiilor referitoare la utilizarea sa în cursul perioadelor în care se efectuează operațiuni de stabilizare și răscumpărare.
            
         Articolul 7
   Riscuri la adresa integrității piețelor afiliate
   Atunci când determină dacă o practică de piață care s-a propus să fie stabilită drept PPA îndeplinește criteriul prevăzut la articolul 13 alineatul (2) litera (e) din Regulamentul (UE) nr. 596/2014, autoritățile competente analizează:
   
               (a)
            
            
               dacă tranzacțiile care se referă la utilizarea practicii de piață după ce aceasta a fost stabilită drept PPA vor fi raportate în mod regulat autorităților competente;
            
         
               (b)
            
            
               dacă resursele (numerar sau instrumente financiare) care urmează să fie alocate utilizării PPA sunt proporționale cu obiectivele acesteia și au un nivel adecvat pentru acestea;
            
         
               (c)
            
            
               natura și nivelul remunerației pentru serviciile prestate în cadrul utilizării PPA și dacă această remunerație este reprezentată de o sumă fixă; dacă este propusă o remunerație variabilă, aceasta nu trebuie să conducă la comportamente care pot afecta integritatea pieței sau funcționarea ordonată a pieței și trebuie să fie comunicată autorității competente, pentru a fi evaluată;
            
         
               (d)
            
            
               dacă tipul de persoane care vor utiliza PPA asigură – dacă este cazul, ținând cont de piața în cauză – o separare adecvată a activelor dedicate utilizării PPA de activele clienților lor, în caz că acestea există, sau de propriile active;
            
         
               (e)
            
            
               dacă îndatoririle beneficiarilor și cele ale persoanelor care utilizează PPA sau, după caz, îndatoririle comune ale acestora sunt clar definite;
            
         
               (f)
            
            
               dacă tipul de persoane care vor utiliza PPA dispun de o structură organizațională și mecanisme interne adecvate pentru a se asigura că deciziile de tranzacționare referitoare la PPA rămân confidențiale față de alte unități din cadrul entității respective și independente de ordinele de tranzacționare primite de la clienți, de gestionarea portofoliului și de ordinele plasate în nume propriu;
            
         
               (g)
            
            
               dacă există o procedură de raportare adecvată între beneficiar și persoana care va utiliza PPA, procedură care să permită schimbul de informații necesare pentru îndeplinirea obligațiilor legale sau contractuale ale părților, după caz.
            
         Articolul 8
   Anchetele privind practica de piață
   Atunci când determină dacă o practică de piață care s-a propus să fie stabilită drept PPA îndeplinește criteriul prevăzut la articolul 13 alineatul (2) litera (f) din Regulamentul (UE) nr. 596/2014, autoritățile competente țin cont în mod deosebit de rezultatele eventualelor anchete privind piețele pe care le monitorizează care ar putea pune sub semnul întrebării acordarea statutului de PPA practicii de piață în cauză.
   Articolul 9
   Caracteristicile structurale ale pieței
   Atunci când ține cont, în conformitate cu articolul 13 alineatul (2) litera (g) din Regulamentul (UE) nr. 596/2014, de participarea investitorilor cu amănuntul la piața în cauză, autoritățile competente evaluează cel puțin următoarele elemente:
   
               (a)
            
            
               impactul pe care practica de piață l-ar putea avea asupra intereselor investitorilor cu amănuntul, în cazurile în care practica de piață implică instrumente financiare tranzacționate pe piețe la care participă investitori cu amănuntul;
            
         
               (b)
            
            
               dacă practica de piață face să crească probabilitatea ca investitorii cu amănuntul să găsească contrapartide pentru instrumentele financiare cu lichiditate scăzută, fără a face să crească riscurile suportate de aceștia.
            
         
      SECȚIUNEA 3
   
   
      
         Proceduri
      
   
   Articolul 10
   Notificarea cu privire la intenția de a stabili o practică de piață acceptată
   (1)   Autoritățile competente notifică, în conformitate cu articolul 13 alineatul (3) din Regulamentul (UE) nr. 596/2014, intenția de a stabili o PPA, prin poștă sau e-mail, simultan către ESMA și celelalte autorități competente, utilizând o listă de persoane de contact prestabilită, care trebuie întocmită și ținută la zi regulat de autoritățile competente și ESMA.
   (2)   Notificarea menționată la alineatul (1) include următoarele elemente:
   
               (a)
            
            
               o declarație privind intenția de a stabili o PPA, care include data preconizată a stabilirii;
            
         
               (b)
            
            
               datele de identificare ale autorității competente care realizează notificarea și detaliile de contact ale persoanei (persoanelor) de contact din cadrul respectivei autorități competente (numele, numărul de telefon și adresa de e-mail de serviciu și poziția ocupată);
            
         
               (c)
            
            
               o descriere detaliată a practicii de piață, care să includă:
               
                           (i)
                        
                        
                           identificarea tipurilor de instrumente financiare și locuri de tranzacționare în care va fi utilizată PPA;
                        
                     
                           (ii)
                        
                        
                           tipurile de persoane care pot utiliza PPA;
                        
                     
                           (iii)
                        
                        
                           tipul de beneficiari;
                        
                     
                           (iv)
                        
                        
                           precizarea dacă practica de piață poate fi utilizată într-o perioadă determinată și o descriere a situațiilor sau a condițiilor care conduc la întreruperea temporară, la suspendarea sau la încetarea practicii;
                        
                     
         
               (d)
            
            
               motivul pentru care practica ar putea reprezenta o manipulare a pieței în sensul articolului 12 din Regulamentul (UE) nr. 596/2014;
            
         
               (e)
            
            
               detaliile evaluării efectuate în conformitate cu articolul 13 alineatul (2) din Regulamentul (UE) nr. 596/2014.
            
         (3)   Notificarea prevăzută la alineatul (1) include tabelul pentru evaluarea unei practici de piață propuse cu ajutorul modelului din anexă.
   Articolul 11
   Avizul ESMA
   (1)   După primirea notificării prevăzute la articolul 13 alineatul (4) din Regulamentul (UE) nr. 596/2014 și înainte de emiterea avizului prevăzut la alineatul respectiv, ESMA va demara, din proprie inițiativă sau la cererea oricărei autorități competente, un proces prin care autorității competente care a efectuat notificarea îi sunt comunicate comentarii, îngrijorări, dezacorduri sau cereri de clarificare preliminare referitoare la practica de piață notificată, dacă acestea există. Autoritatea competentă care a efectuat notificarea poate furniza ESMA clarificări suplimentare privind practica de piață notificată.
   (2)   Dacă în cursul procesului descris la alineatul (1) este introdusă vreo modificare fundamentală sau semnificativă, care afectează baza sau substanța practicii de piață notificate sau evaluarea efectuată de autoritatea competentă care a efectuat notificarea, procesul de emitere a avizului ESMA privind practica de piață notificată încetează. Dacă este cazul, autoritatea competentă inițiază un nou proces de stabilire a practicii modificate drept PPA, în conformitate cu articolul 13 alineatul (3) din Regulamentul (UE) nr. 596/2014.
   
      SECȚIUNEA 4
   
   
      
         Menținerea, modificarea sau încetarea practicilor de piață acceptate
      
   
   Articolul 12
   Revizuirea unei PPA stabilite
   (1)   Autoritățile competente care au stabilit practici de piață acceptate evaluează regulat, cel puțin o dată la doi ani, dacă sunt îndeplinite în continuare condițiile pentru stabilirea unei PPA prevăzute la articolul 13 alineatul (2) din Regulamentul (UE) nr. 596/2014 și în secțiunea 2 din prezentul capitol.
   (2)   Fără a se aduce atingere analizării regulate efectuate în conformitate cu articolul 13 alineatul (8) din Regulamentul (UE) nr. 596/2014, procesul de evaluare menționat la alineatul (1) este declanșat inclusiv în următoarele situații:
   
               (a)
            
            
               dacă a fost impusă o sancțiune în care este implicată o practică stabilită drept PPA;
            
         
               (b)
            
            
               dacă, din cauza unei modificări semnificative a mediului de piață, în sensul articolului 13 alineatul (8) din regulamentul menționat, una sau mai multe dintre condițiile pentru acceptarea unei practici stabilite nu mai sunt îndeplinite;
            
         
               (c)
            
            
               dacă o autoritate competentă are motive să suspecteze că beneficiarii unei PPA sau persoanele care o utilizează desfășoară sau au desfășurat acțiuni contrare Regulamentului (UE) nr. 596/2014.
            
         (3)   Dacă, în urma unei evaluări, reiese că o PPA stabilită nu mai îndeplinește condițiile, prevăzute în secțiunea 2, ale evaluării inițiale efectuate de autoritățile competente, autoritățile competente fie propun modificarea condițiilor de acceptare, fie fac să înceteze PPA, ținând cont de criteriile prevăzute la articolul 13.
   (4)   Autoritățile competente informează ESMA în privința rezultatului procesului de evaluare, inclusiv dacă PPA este menținută fără nicio modificare.
   (5)   Dacă o autoritate competentă propune modificarea condițiilor de acceptare ale unei PPA stabilite, această autoritate respectă cerințele prevăzute la articolul 2.
   (6)   Dacă o autoritate competentă decide să facă să înceteze o PPA stabilită, această autoritate își va publica decizia și o va comunica simultan tuturor celorlalte autorități competente și ESMA, indicând data încetării, în vederea actualizării listei de PPA publicată de ESMA în conformitate cu articolul 13 alineatul (9) din Regulamentul (UE) nr. 596/2014.
   Articolul 13
   Criterii pentru modificarea sau încetarea unei PPA stabilite
   Atunci când hotărăsc dacă să facă să înceteze o PPA stabilită sau să propună modificarea condițiilor de acceptare ale acesteia, autoritățile competente țin cont de:
   
               (a)
            
            
               măsura în care beneficiarii sau persoanele care utilizează PPA îndeplinesc condițiile stabilite pentru PPA respectivă;
            
         
               (b)
            
            
               măsura în care comportamentul beneficiarilor sau al persoanelor care utilizează o PPA a condus la o situație în care vreunul dintre criteriile prevăzute la articolul 13 alineatul (2) din Regulamentul (UE) nr. 596/2014 nu mai este îndeplinit;
            
         
               (c)
            
            
               măsura în care PPA în cauză nu a fost utilizată de către participanții la piață pentru o anumită perioadă;
            
         
               (d)
            
            
               dacă o modificare semnificativă a mediului de piață, în sensul articolului 13 alineatul (8) din Regulamentul (UE) nr. 596/2014, conduce la imposibilitatea de a îndeplini una dintre condițiile de stabilire a unei PPA sau la faptul că o astfel de condiție nu mai este necesar să fie îndeplinită, ținând cont în principal de următoarele elemente:
               
                           (i)
                        
                        
                           dacă obiectivul PPA a devenit imposibil;
                        
                     
                           (ii)
                        
                        
                           dacă utilizarea în continuare a PPA stabilite ar putea avea un efect negativ asupra integrității sau asupra eficienței piețelor aflate sub supravegherea autorității competente;
                        
                     
         
               (e)
            
            
               dacă există o situație care corespunde vreunei dispoziții generale privind încetarea incluse chiar în PPA stabilită.
            
         CAPITOLUL III
   
      DISPOZIȚIE FINALĂ
   
   Articolul 14
   Intrare în vigoare
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   Se aplică de la 3 iulie 2016.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 26 februarie 2016.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 173, 12.6.2014, p. 1.
   
      (2)  Regulamentul (UE) nr. 1095/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea europeană pentru valori mobiliare și piețe), de modificare a Deciziei nr. 716/2009/CE și de abrogare a Deciziei 2009/77/CE a Comisiei (JO L 331, 15.12.2010, p. 84).
   
      (3)  Directiva 2014/65/UE a Parlamentului European și a Consiliului din 15 mai 2014 privind piețele instrumentelor financiare și de modificare a Directivei 2002/92/CE și a Directivei 2011/61/UE (JO L 173, 12.6.2014, p. 349).
   
      (4)  Directiva 2013/36/UE a Parlamentului European și a Consiliului din 26 iunie 2013 cu privire la accesul la activitatea instituțiilor de credit și supravegherea prudențială a instituțiilor de credit și a firmelor de investiții, de modificare a Directivei 2002/87/CE și de abrogare a Directivelor 2006/48/CE și 2006/49/CE (JO L 176, 27.6.2013, p. 338).
   
      (5)  Regulamentul (UE) nr. 648/2012 al Parlamentului European și al Consiliului din 4 iulie 2012 privind instrumentele financiare derivate extrabursiere, contrapărțile centrale și registrele centrale de tranzacții (JO L 201, 27.7.2012, p. 1).
   
      (6)  Regulamentul (UE) nr. 1227/2011 al Parlamentului European și al Consiliului din 25 octombrie 2011 privind integritatea și transparența pieței angro de energie (JO L 326, 8.12.2011, p. 1).
   
      (7)  Directiva 2003/87/CE a Parlamentului European și a Consiliului din 13 octombrie 2003 de stabilire a unui sistem de comercializare a cotelor de emisie de gaze cu efect de seră în cadrul Comunității și de modificare a Directivei 96/61/CE a Consiliului (JO L 275, 25.10.2003, p. 32).
   
      ANEXĂ
      
         Model pentru notificarea intenției de stabilire a unei practici de piață acceptate
      
      
                  
                     Practică de piață acceptată (PPA) privind
                     [introduceți denumirea PPA]
                  
               
            
                  
                     Data propusă pentru stabilirea PPA
                     [introduceți data de la care se intenționează stabilirea PPA de către autoritatea competentă care efectuează notificarea]
                  
               
            
                  
                     Descrierea PPA
                  
                  
                     [introduceți text, inclusiv identificarea tipurilor de instrumente financiare și a locurilor de tranzacționare în care va fi utilizată PPA, tipurile de persoane care pot utiliza PPA, tipurile de beneficiari, precizarea dacă practica de piață poate fi utilizată într-o perioadă determinată și o descriere a situațiilor sau a condițiilor care conduc la întreruperea temporară, la suspendarea sau la încetarea practicii]
                  
               
            
                  
                     Motivul pentru care practica ar putea reprezenta o manipulare a pieței
                  
                  
                     [introduceți text]
                  
               
            
                  
                     EVALUARE
                  
               
            
                  
                     Lista criteriilor luate în considerare
                  
               
               
                  
                     Concluzia autorității competente și motivația aferentă
                  
               
            
                  
                              (a)
                           
                           
                              Nivelul de transparență față de piață asigurat.
                           
                        
               
                  
                     [introduceți text pentru a descrie motivația aferentă acestui criteriu]
                  
               
            
                  
                              (b)
                           
                           
                              Gradul elementelor de siguranță în ceea ce privește funcționarea legilor pieței și interacțiunea adecvată dintre cerere și ofertă.
                           
                        
               
                  
                     [introduceți text pentru a descrie motivația aferentă acestui criteriu]
                  
               
            
                  
                              (c)
                           
                           
                              Impactul asupra lichidității și eficienței pieței.
                           
                        
               
                  
                     [introduceți text pentru a descrie motivația aferentă acestui criteriu]
                  
               
            
                  
                              (d)
                           
                           
                              Mecanismul de tranzacționare de pe piața relevantă și posibilitatea ca participanții la piață să reacționeze în mod adecvat și în timp util la noua situație de pe piață creată de practica în cauză.
                           
                        
               
                  
                     [introduceți text pentru a descrie motivația aferentă acestui criteriu]
                  
               
            
                  
                              (e)
                           
                           
                              Riscurile la adresa integrității piețelor direct sau indirect afiliate, reglementate sau nu, ale instrumentelor financiare relevante din Uniune.
                           
                        
               
                  
                     [introduceți text pentru a descrie motivația aferentă acestui criteriu]
                  
               
            
                  
                              (f)
                           
                           
                              Concluziile oricărei anchete privind practica de piață în cauză, realizată de orice autoritate competentă sau de o altă autoritate, în special în cazul în care practica în cauză încalcă normele sau reglementările destinate prevenirii abuzului de piață sau codurile de conduită, indiferent dacă este vorba – direct sau indirect – de piața în cauză sau de piețe afiliate din cadrul Uniunii.
                           
                        
               
                  
                     [introduceți text pentru a descrie motivația aferentă acestui criteriu]
                  
               
            
                  
                              (g)
                           
                           
                              Caracteristicile structurale ale pieței în cauză, printre altele caracterul său reglementat sau nu, tipurile de instrumente financiare tranzacționate și tipurile de participanți la această piață, inclusiv importanța participării investitorilor cu amănuntul la aceasta.
                           
                        
               
                  
                     [introduceți text pentru a descrie motivația aferentă acestui criteriu]